***PROIECT***

**REGULAMENT**

**privind întreținerea animalelor de companie  și fără stăpân în municipiul Chișinău**

**1. DISPOZIȚII GENERALE**

 1.1. Prezentul Regulamentul are drept scop asigurarea securității vieții și sănătății oamenilor, consolidarea moralității și atitudinii umane a societății, protecția animalelor împotriva suferințelor și decesului urmare a tratamentului crud aplicat față de aceste ființe, precum și protecția drepturilor acestora.

1.2. Prevederile prezentului Regulament se aplică în relațiile care apar în legătură cu deținerea animalelor de companie și a comportamentului persoanelor fizice și juridice față de acestea, cu orice tip de proprietate (cu excepția instituțiilor Ministerului Apărării al Republicii Moldova, Serviciului de Informații și Securitate al Republicii Moldova, Ministerului Afacerilor Interne al Republicii Moldova, organului executiv central responsabil de securitatea frontierelor de stat și organului executiv central din domeniul vamal).

1.3. Prezentul Regulament se bazează pe următoarele principii:

* atitudinea umană față de animale;
* protecția animalelor de cruzime;
* evidența și controlul numărului de animale prin metode umane;
* asigurarea condițiilor adecvate pentru coabitarea armonioasă a oamenilor și animalelor în municipiul Chișinău.

1.4. Prezentul Regulament poate fi revizuit în cazul adoptării altor acte normative și de reglementare în acest domeniu, în conformitate cu legislația în vigoare.

1.5. Regulile se bazează pe Convenția Europeană privind Protecția Animalelor de companie.

1.6. Regulile interacționează cu:

* articolul 222 prim “Cruzimea fața de animale” din Codul Penal al Republicii Moldova
* articolul 157 “Cruzimea față de animale” și cu articolul 158 “Încălcarea regulilor de întreținere a câinilor, pisicilor și altor animale din Codul Contravențional al Republicii Moldova

1.7. Trebuie să funcționeze în complex cu :

* Regulamentul privind capturarea câinilor fără аdăpost.

**2. DEFINIREA TERMENILOR**

În sensul prezentului Regulament se definesc următorii termeni:

*adopție* - procedura de asumare a responsabilității din partea unei persoane fizice sau juridice pentru un animal;

*câini și pisici nesupravegheate și fără stăpân (fără adăpost)* - animale rămase fără îngrijirea omului  și fără supraveghere directă din partea stăpânului (proprietarului), aflate în stradă sau în alte locuri publice, fără însoțitor (în continuare - animale nesupravegheate și fără stăpân).

*crotaliere* - atașarea unui crotaliu la urechea animalului;

*plimbatul câinilor* - aflarea temporară a câinilor în prezența proprietarilor acestora sau a persoanelor care îi substituie în spațiu deschis, în afara locului permanent de trai al acestor câini, în scopul satisfacerii nevoilor sale fiziologice și dezvoltării armonioase a acestora.

*atitudine umană față de animale* - acțiuni care corespund cerințelor de protecție a animalelor împotriva tratamentului crud și presupun o atitudine binevoitoare față de animale, contribuție la bunăstarea lor, îmbunătățire a calității vieții lor etc.;

*deținător al Bazei de Date Electronice Unice a animalelor de companie din municipiul Chișinău* - persoană juridică, autorizată de către organul competent al administrației publice locale, în gestiunea căreia se află Baza de Date Electronică Unică a animalelor de companie din municipiul Chișinău, în conformitate cu prevederile în vigoare a legislației Republicii Moldova;

*animale de companie* - câini, pisici și alte animale care pe parcursul unei perioade istorice îndelungate, sunt întreținute și reproduse de către om în mod tradițional, precum și specii de animale și rase reproduse în mod artificial de către om pentru a satisface cerințele estetice și de comunicare, care, de regulă, nu au populații sălbatice viabile, alcătuite din specii cu caracteristici morfologice similare și care există  pentru o perioadă lungă de timp în habitatul lor natural;

*Baza de Date Electronică Unică a animalelor de companie din municipiul Chișinău -* sistem informațional-analitic automatizat de colectare, stocare și prelucrare a datelor cu privire la animalele de companie identificate, persoanele care le dețin, care asigură stocarea acestei informații, furnizarea și protecția ei împotriva accesului neautorizat;

*cruzime față de animale* - neasigurarea condițiilor zooigienice de întreținere a animalelor, fapt care ar putea pune în pericol viața sau sănătatea lor, precum și cauzarea intenţionată de dureri şi suferinţe animalului care nu se referă la autoapărare*.*

*număr de identificare* - un număr individual, care este atribuit animalului de companie la înregistrare. Acest număr este unic, inclus în Baza de Date Electronică Unică a animalelor de companie din municipiul Chișinău și nu se schimbă pe parcursul vieții animalului;

*identificarea animalelor* - proces de aplicare pe urechi sau pe gât a crotaliilor, leselor, microcipurilor care nu afectează viața și comportamentul animalelor.

*zona de carantină* - spațiu special amenajat, încăperi sau părți ale acestora destinate pentru întreținerea temporară a animalelor de companie, în cazul capturării sau izolării temporare a acestora;

*curator* - persoană care a luat asupra sa, în mod oficial, custodia animalului (animalelor) fără adăpost și care asigură animalele cu hrană, apă, supravegherea veterinară și care a semnat *Acordul de responsabilitate* cu Serviciul Gestiunea Animalelor de Companie.

*persoana care deține un animal de companie* - persoană juridică sau fizică, care îngrijește animalul care îi aparține în baza dreptului de proprietate sau altor drepturi care nu contravin legislației în vigoare a Republicii Moldova;

*loc sau spațiu pentru plimbatul animalelor* - teritoriu pentru plimbatul în aer liber al animalelor, cu condiția respectării prezentului Regulament;

*microcip (transponder)* - element de emisie-recepție, care în cazul activării dispozitivului de citire (scaner) transmite numărul de identificare (codul de marcaj electronic) al animalului de companie;

*jeton numerotat* - semn metalic de model stabilit, care are imprimat un număr de identificare;

*Serviciul Gestiunea Animalelor de Companie* - Serviciul din cadrul Primăriei municipiului Chișinău, autorizată de Consiliul municipal să soluționeze problemele privind controlul și protecția animalelor (în continuare - SGAC);

*abandonarea animalului* - lăsarea animalului de companie, pe domeniul public sau privat, fără hrană, adăpost și îngrijire medicală;

*capturarea animalelor* - set de măsuri pentru prinderea și transportul animalelor la punctul de întreţinere temporară sau azil;

*înstrăinarea animalului* - transferul dreptului de proprietate asupra unui animal de către persoanelor fizice şi juridice, în ordinea și condițiile prevăzute de legislația în vigoare;

*reînregistrare*  - introducerea în datele de înregistrare existente din Baza de Date Electronică Unică a animalelor de companie din municipiul Chișinău, a informațiilor modificate despre animalul de companie, locul de înregistrare și/sau locul efectiv de ședere, precum și a altor informații esențiale, cu păstrarea numărului de identificare existent al animalului de companie, precum și emiterea unui nou certificat de înregistrare persoanei care deţine animalul de companie;

*contractor (contractant)* - persoană juridică sau întreprinzător individual, care încheie un contract de stat (Acord) privind executarea de lucrări, servicii sau executarea unor împuterniciri de stat pentru capturarea, transportul, crotalierea, sterilizarea animalelor nesupravegheate și fără stăpân, întreţinerea lor în spaţiile de îngrijire temporară.

*aziluri de animale* - loc de întreţinere a animalelor fără adăpost, pierdute sau abandonate, special alocate și amenajate pentru întreţinerea animalelor;

*punct pentru deţinerea temporară a animalelor fără supraveghere* *şi fără stăpân* - loc special destinat şi amenajat pentru deținerea temporară a animalelor confiscate sau înstrăinate într-un alt mod, precum și a animalelor găsite sau capturate, fără supraveghere și fără stăpân, în conformitate cu prevederile prezentului Regulament;

*înregistrarea (înregistrare obligatorie)* - introducerea în Baza de Date Electronică Unică a animalelor de companie din municipiul Chișinău a datelor despre animalul de companie (specia, rasa, sexul, vârstă, marcajele și însemnele, înălțimea la greabăn (pentru câini), culoarea, tipul blănii), a informației despre persoana care deţine animalul, ciparea sau crotalierea animalelor în cadrul programului "Capturare – Sterilizare - Eliberare". Înregistrarea include emiterea în favoarea persoanei care deține animalul de companie a documentului care confirmă faptul înregistrării animalului de companie, a paşaportului veterinar şi a jetonului numerotat pentru câini;

*mijloace de identificare* - crotalii, lese, jetoane și microcipuri cu un cod unic de identificare a animalului;

*câini care necesită o responsabilitate specială din partea proprietarului* - câinii, care conform Listei despre rasele de câini, sunt recunoscuți ca fiind potențial periculoși, precum și cei care au caracteristici fenotipice ale acestor rase; câinii de serviciu și câinii de luptă, care prezintă o sursă înaltă de pericol;

*câini consideraţi periculoşi* - câini care au manifestat deja agresivitate, fără a fi provocați, față de oameni și animale, fapt confirmat de reclamant şi martori, confirmat printr-un proces verbal corespunzător (act), întocmit în conformitate cu cerinţele legislației Republicii Moldova;

*eveniment* - cumpărarea, vânzarea, pierderea, dispariția, furtul, găsirea, nașterea și moartea.

*deţinere în condiţii domestice* -  limitarea libertăţii naturale a animalelor de companie, care exclude deplasarea liberă a acestora în afara apartamentului, curţii, casei individuale;

*agresiune provocată* - agresiune cauzată de acțiunile omului, cum ar fi urmărirea animalului, aplicarea de lovituri, inclusiv  cu mâna, piciorul sau cu orice alt obiect (băţ, piatra etc.), precum și intrarea pe teritoriul sau în spaţiul protejat de câine;

*sterilizarea/castrarea animalelor* - intervenție chirurgicală efectuată sub anestezie, pentru privarea femelelor şi masculilor de posibilitatea de a se reproduce;

*dispozitiv de citire (scaner)* - aparat electronic de emisie-recepție, fix sau portabil, care  permite verificarea numărului marcajului electronic conținut în microcip și citirea acestui număr de la distanță;

*cipare* - implantarea sub pielea animalului a unei capsule sterile care conține un microcip (transponder) cu un cod electronic.

*eutanasia* - procedură medicală nedureroasă, efectuată prin metode umane, care duce la moartea imediată a animalului, fără a-i provoca sentimente de anxietate sau frică.

**3. DREPTURILE ȘI OBLIGAȚIILE PERSOANELOR**

**CARE DEŢIN ANIMALE DE COMPANIE**

 3.1. Persoana care deţine animale de companie are dreptul:

3.1.1. Să achiziționeze și înstrăineze animalul în modul în care nu contravine legislației Republicii Moldova (inclusiv prin vânzare, dăruire, împrumut, schimb etc.).

3.1.2. Să obţină de la instituţiile competente informaţii privind Regulile de deţinere a animalelor în municipiul Chişinău, informații privind reproducerea animalelor în asociațiile de proprietari a animalelor de companie, despre organizaţiile veterinare.

3.1.3. Să obțină orice informații necesare de la serviciile de capturare a animalelor fără stăpân, precum şi de la serviciile de întreţinere temporară referitoare la activitatea lor ce ține de capturarea, deținerea, eutanasia animalelor și alte activități conexe.

3.1.4. La compensarea prejudiciului moral și material, suferit ca urmare a confiscării ilegale și uciderii animalului, capturării, furtului etc.

 3.2. Persoana care deţine animale de companie este obligată:

3.2.1. Să asigure la timp, începând cu vârsta de 3 luni a animalului, vaccinarea anuală obligatorie și măsuri administrative (înregistrare), pentru a preveni îmbolnăvirea animalelor, în conformitate cu normele sanitar veterinare stabilite de legislația Republicii Moldovei.

3.2.2. Să asigure profilaxia şi tratarea la timp a bolilor la animale. În mod regulat, cel puțin o dată pe trimestru, să asigure un tratament preventiv al câinilor și pisicilor împotriva paraziților de piele și helminţilor. In toate cazurile de îmbolnăvire sau în cazurile de suspectare de îmbolnăvire a animalelor, să contacteze imediat instituțiile veterinare, respectând cu strictețe recomandările specialistului, urmare a rezultatelor investigațiilor.

3.2.3. Să asigure în mod obligatoriu, începând cu vârsta de 6 luni, sterilizarea câinilor și pisicilor fără rasă, metişilor și celor fără o valoare genetică. Proprietarii pisicilor și cățeilor nesterilizați achită anual impozite speciale pentru animalele nesterilizate (cu excepția animalelor cărora le este contraindicată din motive de sănătate, confirmate  de medicul veterinar).

3.2.4. Să asigure întreținerea, reproducerea (în conformitate cu legislația în vigoare), precum și folosirea animalelor de companie, inclusiv a animalelor din grădinile zoologice, circuri, albinării, acvarii, în conformitate cu normele sanitar veterinare, ținând cont și de mediul natural și biologic de viață al acestor animale.

3.2.5. Să asigure animalul cu hrană și apă, într-o cantitate suficientă pentru existența normală a acestuia, luând în considerare caracteristicile sale biologice, să asigure nevoia de somn, mișcare, activitate fizică, de contact cu mediul natural, să nu-l lase nesupravegheat în zonele publice, să mențină în încăpere o temperatură optimă care nu va pune în pericol viața animalului (între -5C° și +25C°) și să manifeste un comportament uman față de animale.

3.2.6. Să scoată animalele în afara spațiilor de locuit, scărilor blocurilor cu apartamente și altor zone izolate, în curțile comune, doar în lesă scurtă. Excepție fac animalele cu vârsta de până la 3 luni.

3.2.7. Să se asigure că în  locurile aglomerate, câinii însoțiți să fie în lesă iar câinii de rasa specială (p. 6.1.)  în lesă şi botniță. Câinele poate umbla fără lesă doar în locurile în care este permis plimbatul liber. În lipsa unor spații pentru plimbat, plimbatul câinilor este permis pe terenurile libere, în locurile neaglomerate, cu respectarea prezentului Regulament.

3.2.8. Să asigure un comportament adecvat al animalului, care nu ar prezenta un pericol pentru cei din jur, să prevină cauzarea din partea animalelor a pericolului pentru alte animale, sănătatea cetățenilor,  bunurilor acestora, bunurilor persoanelor juridice.

3.2.9. În cazul în care un animal provoacă leziuni altui animal, inclusiv letale, proprietarul animalului trebuie să achite costul tratamentului sau costul animalului mort, în mod voluntar sau în baza unei hotărâre a instanței de judecată.

3.2.10. Să raporteze instituțiilor veterinare despre daunele cauzate de animalele de companie sănătății omului sau altor animale, precum și să transporte la instituțiile sanitare veterinare animalele care au cauzat daune sănătății omului sau animalelor prin mușcătură, pentru examinare și carantină, iar animalele mușcate - pentru examinare și tratament.

3.2.11. Să raporteze instituțiilor sanitare veterinare competente despre cazurile de moarte subită, îmbolnăvirea concomitentă a mai multor animale sau despre comportamentul neobișnuit al acestora. Până la sosirea medicilor veterinari, să ia măsuri pentru a izola animalele suspecte de boală, precum și păstrarea cadavrelor animalelor moarte, suspectate de boală.

3.2.12. Să strângă dejecțiilor fiziologice din urma animalelor sale de companie.

3.2.13. Să transmită animalul unei alte persoane, unui azil pentru animale fără adăpost, sau să se adreseze *Serviciul Gestiunea Animalelor de Companie*, în cazul imposibilității întreținerii în continuare a animalului.

3.2.14. Să coopereze cu medicii veterinari în ceea ce privește îndeplinirea sarcinilor lor de serviciu.

3.2.15. Să asigure ca câinele sau pisica care trăiește pe teritoriul unei case individuale sau altui spațiu deschis, să dispună de lesă cu fixarea pe aceasta a jetonului numerotat care confirmă înregistrarea animalului. Pe jeton, în afară de număr, la cererea proprietarului animalului, pot fi specificate și alte informații referitoare la animal.

3.3. În cazul decesului animalului, este interzis aruncarea cadavrului acestuia în containerele pentru colectarea deșeurilor publice sau înhumarea lor în locurile care nu sunt destinate acestui scop.

3.4. Persoana care deţine animale de companie va achita taxa pentru deținerea câinilor. Și deasemenea pentru pisici, dacă nu sunt sterilizate.

**4. MODUL DE ÎNREGISTRARE AL ANIMALELOR DE COMPANIE**

4.1.1 Toți câinii, pisicile, iepurii și dihorii de casă care se aflată la întreținerea persoanelor fizice sau juridice, indiferent de rasă, la atingerea vârstei de 3 luni, vor fi supuse înregistrării obligatorii prin introducerea informației despre acestea în Baza de Date Electronică Unică de identificare a animalelor din municipiul Chișinău, anterior de a fi vândute sau oferite gratuit, sau plimbate în locurile publice.

4.1.2. Proprietarii ai căror câini, pisici, iepurii și dihori de casă care au atins vârsta de 3 luni, la data intrării în vigoare a prezentului Regulament, sunt obligați să pună la evidență și să înregistreze animalele în Baza de Date Electronică Unică în termen de un an de la data intrării în vigoare a prezentului Regulament, anterior de a fi vândute sau oferite gratuit, vaccinate împotriva rabiei sau transmiterii în locuri publice.

4.1.3 Toate animalele din aziluri, precum și din punctele de întreținere temporară, în cadrul procedurii de adopție sau în cazul programului "Capturare – Sterilizare - Eliberare" sunt supuse înregistrării și microcipării în mod obligatoriu.

4.1.4. Toate animalele de companie identificate înainte de intrarea în vigoare a prezentului Regulament cu un microcip în conformitate  cu standardele ISO 11784 și 11785, nu mai joase, vor fi incluse în Baza de Date Electronică Unică a animalelor de companie din municipiul Chișinău și  li se vor elibera cartele medicale noi.

4.1.5. Animalelor de companie identificate înainte de intrarea în vigoare a prezentului Regulament, cu un microcip care nu corespunde standardelor ISO 11784 și 11785,  li se va aplica în mod repetat microcipul, iar ulterior incluse în Baza de Date Electronică Unică a animalelor de companie din municipiul Chișinău și li se vor elibera cartele medicale noi.

4.1.6. Înregistrarea obligatorie a animalelor de companie se asigură de către o persoană juridică, care a semnat un contract cu autoritățile publice locale.

4.1.7. Înregistrarea se asigură în baza cererii scrise a proprietarului animalului.

4.1.8 Înainte de înregistrare, proprietarul animalului trebuie să fie familiarizat cu  prevederile prezentului Regulament. Acest fapt se certifică prin semnătura proprietarului animalului în cererea de înregistrare.

4.1.9. Pentru înregistrare, proprietarul animalului de companie are obligația să solicite identificatorului și operatorului Bazei de Date Electronice Unice a animalelor de companie din municipiul Chișinău următoarele:

* identificarea cu un microcip aprobat, în conformitate cu prezentul Regulament;
* proceduri obligatorii sanitar veterinare, în conformitate cu prevederile legale;
* includerea în Registru;
* emiterea cartelei medicale;
* pașaportul, după caz.

 4.1.10. Proprietarii animalelor de companie înregistrate sunt obligate să notifice SGAC sau operatorul Bazei de Date Electronice Unice a animalelor de companie din municipiul Chișinău, în termen de 3 zile despre următoarele evenimente privind animalul:

* vânzarea;
* procurarea;
* pierderea;
* dispariția;
* furtul;
* oferirea în dar;
* moartea.

4.1.11. In cazul decesului animalului, proprietarii sunt obligați, în baza cererii, să solicite medicului veterinar, utilizator al Bazei de Date Electronice Unice a animalelor de companie din municipiul Chișinău, scoaterea de la evidență și efectuarea înscrierii despre moarte în cartela medicală.

4.1.12. În cazul vânzării sau oferirii în dar a animalului, atât fostul, cât și noul proprietar, sunt obligați să solicite, în baza cererii, utilizatorilor Bazei de Date Electronice Unice a animalelor de companie din municipiul Chișinău să includă schimbările despre proprietar și noua adresă.

4.1.13. Proprietarii animalelor sunt obligați să plătească cheltuielile ce țin de identificarea și înregistrarea acestora în Baza de Date Electronică Unică a animalelor de companie din municipiul Chișinău, inclusiv serviciile acordate de instituția veterinară. Taxa va fi stabilită anual de către Serviciul Gestiunea Animalelor de Companie.

4.1.14. În cazul găsirii unui animal de companie dispărut, persoana care a găsit animalul respectiv este obligată să declare faptul la cel mai apropiat  sector de poliție sau la *Serviciul Gestiunea Animalelor de Companie* din municipiul Chișinăul, pentru identificarea și notificarea proprietarului.

4.1.15. Persoanele care locuiesc (sunt înregistrate) în afara municipiului Chișinău, dar care se află pe teritoriul municipiului mai mult de e 30 de zile cu animalul său de companie, trebuie să înregistreze animalul în modul stabilit.

4.1.16. Documentul care confirmă înregistrarea unui animal de companie, se eliberează pentru fiecare animal de companie înregistrat în modul stabilit, o singură dată și are un termen de valabilitate nelimitat, fiind emis de către instituția veterinară care a semnat acordul cu SGAC

4.1.17. Actul care confirmă înregistrarea unui animal de companie și jetonul numerotat pentru câini, se păstrează de către persoana care deține animalul de companie, pe întreg parcursul vieții animalului de companie.

4.1.18. În cazul pierderii crotalului de ureche, persoană juridică, persoană fizică sau persoana autorizată de către aceasta, datele căreia sunt incluse în Baza de Date Electronică Unică a animalelor de companie din municipiul Chișinău, sunt obligate în decurs de 3 zile de la data depistării pierderii, să notifice despre acest fapt SGA și să efectueze din nou procedura de crotaliere.

4.1.19. Este interzis înscrierea în asociațiile de câini și pisici, a cetățenilor care nu au efectuat în ordinea stabilită, înregistrarea sau înregistrarea repetată a câinilor și pisicilor pe care le dețin.

4.1.20. Câinele care se află pe teritoriul municipiului fără jeton sau microcip, cu jeton dar fără microcip sau cu microcip dar fără jeton este considerat neînregistrat și urmează a fi prins în conformitate cu Regulament de prinderea.

**5. DEȚINEREA ANIMALELOR DE COMPANIE**

5.1. Cu condiția respectării normelor sanitare igienice, zooigienice și a prezentului Regulament se permite:

5.1.1. Deținerea de către o familie, într-un apartament, a unui număr de animale de companie, în limita capacității de respectare a condițiilor sanitar-veterinare corespunzătoare, fără a le aduce daune sănătății sau a le pune viața în pericol.

5.1.2. Deținerea animalelor de companie în spații care nu constituie proprietate a  persoanelor care dețin animalele de companie, este permisă numai cu acordul scris al proprietarului acestui spațiu.

5.1.3. Deținerea animalelor de companie în spații locative (apartament comun) în care locuiesc mai multe familii, se va permite doar în spațiul personal, cu acordul scris al tuturor locatarilor care locuiesc în aceste spații locative comune.

5.1.4. Animale de companie care locuiesc în sectorul privat, trebuie să fie ținute într-un teritoriu îngrădit. Gardul trebuie să excludă posibilitatea evadării animalului în exterior, atacul asupra oamenilor sau asupra altor animale în afara teritoriului protejat, mușcatul trecătorilor. Existența câinilor pe teritoriul respectiv, trebuie afișată prin instalarea unor plăcuțe de avertizare, la intrare, cu dimensiuni de cel puțin 20 cm x 30 cm, cu imaginea unui câine și o inscripție de avertizare.

5.1.5. Deținerea animalelor de companie de către persoane juridice și fizice în scop de pază, se realizează în condițiile care exclud anumite incomodități (perturbarea liniștii publice în intervalul 22:00-08:00, miros puternic) și nu reprezintă  un pericol pentru societate în afara teritoriului protejat.

5.1.6. Deținerea pisicilor și câinilor în așa-numitele "colțuri vii" în instituțiile pentru copii și tineret, instituțiile de reabilitare și agrement de vară și de iarnă (sanatorii, case de odihnă, pensiuni) se permite doar cu permisiunea serviciilor sanitar epidemiologice și veterinare.

**5.2. Deținerea animalelor de companie de către organizații:**

5.2.1. Toate animalele deținute de persoane juridice trebuie să fie înregistrate și microcipate.

5.2.2. În scopul prevenirii reproducerii necontrolate a animalelor, organizația are obligația să sterilizeze animalele care pot fi sterilizate, în conformitate cu prezentul Regulament;

5.2.3. Deținerea animalelor de companie este  permisă în cazul asigurării unei îngrijiri permanente a animalelor;

5.2.4. Este interzisă deținerea animalelor în organizații, instituții, întreprinderi în cazul în care nu există încăperi speciale prevăzute pentru acest scop;

5.2.5. Deținerea animalelor de companie se va asigura în conformitate cu standardele de siguranță a persoanele care se află pe acest teritoriu și în zonele adiacente acestui teritoriu;

5.2.6. Se permite eliberarea pe teritoriul organizației în scopul pazei teritoriului, a câinilor de pază ținuți în voliere sau în lesă, doar dacă în prealabil se asigură că nu există nici un vizitator pe teritoriu sau se exclude faptul că cățelul ar putea părăsi teritoriul respectiv.

5.2.7. La intrare pe teritoriul întreprinderii, trebuie să fie afișată, în loc vizibil, plăcuța  de avertizare dimensiunile căreia trebuie să nu fie mai mici de 20 x 30 cm, în care trebuie să fie reprezentată imaginea cu un câine și text care avertizează că teritoriul dat este protejat de câine.

5.2.8. Deținerea câinilor pe teritoriul grădinăriilor, livezilor, cooperativelor, caselor de vacanță, stațiunilor, bazelor turistice, taberelor sportive, muncitorești și de odihnă, se permite în conformitate cu cerințele prezentului Regulament. La sfârșitul sezonului de vară, este interzis abandonul animalelor fără supraveghere și îngrijire corespunzătoare.

5.2.9. Animalul care trăiește pe teritoriul întreprinderii (instituției, organizației) în scopul pazei sau cu alt scop, este considerat ca aparținând acestei persoane juridice.

5.2.10. Persoana juridică care deține un animal de companie, este obligată să desemneze în scris, o persoană fizică responsabilă de întreținerea animalului.

**5.3. Prevederile prezentului Regulament interzic:**

5.3.1. Organizarea azilurilor în clădiri rezidențiale și nerezidențiale, situate în incinta spațiilor locative.

5.3.2 Deținerea animalelor în condiții insalubre, precum și în condiții care provoacă sau pot provoca daune sănătății și vieții animalului.

5.3.3. Deținerea câinilor și pisicilor neînregistrate (fără microcip), și nevaccinate contra rabiei.

5.3.4. Aflarea animalelor neînregistrate pe teritoriul care aparține persoanei juridice. Responsabilitatea îi aparține persoanei juridice pe teritoriul căreia se află animalul.

5.3.5. Se interzice hranirea de către persoanele fizice sau juridice a câinilor  și pisicilor neînregistrate, pe teritoriul organizațiilor și în preajma acestora.

5.3.6. Folosirea violenței (bătaie, vătămare sau ucidere) față de animal, cu încălcarea normelor general acceptate de moralitate și etică.

5.3.7. Reproducerea și capturarea pisicilor și câinilor, în scopul utilizării pieilor și cărnii acestora  pentru consum, prelucrării și transmitere altor persoane.

5.3.8. Organizarea și desfășurarea luptelor de câini și altor evenimente care admit cruzimea față de animale (cu excepția controlului calităților funcționale ale câinilor în conformitate cu regulile speciale care exclud suferința animalelor și care permit selectarea adecvată a calităților genetice pentru reproducerea câinilor de pază).

5.3.9. Încredințarea plimbatului animalelor de companie (care cântăresc  peste 15 kg) persoanelor sub vârsta de 14 ani, persoanelor incapabile sau parțial incapabile să controleze câinele.

5.3.10. Eliberarea câinilor pentru plimbare nesupravegheată.

5.3.11. Instigarea animalele împotriva oamenilor sau altor animale.

5.3.12. În cazul dresării animalelor de companie:

* aplicarea de bătăi animalelor, tăierea colților, ghearelor etc.;
* depășirea sarcinilor fiziologice;
* impunerea efectuării de către animale a acțiunilor care nu le sunt caracteristice sau utilizarea de mijloace, care le provoacă traume.

5.3.13. Abandonul animalelor de companie (lăsare fără îngrijire).

5.3.14. Vânzarea și oferirea în dar a animalelor neînregistrate și nevaccinate împotriva rabiei și fără un certificat de control veterinar.

5.3.15. Vânzarea de pisici, câini, pui de pisici și pui de câini în piețe și în alte locuri de pe străzile municipiului Chișinău. E permisă vânzarea doar în azilurile si pepinieri care dețin o licență. Pentru vânzarea pisicilor, câinilor, puilor de pisici și puilor de câini în piețe și alte locuri poartă responsabilite persoanele care vând, directorii și administratorii spațiilor unde se comercializează.

5.3.16. Utilizarea animalelor în cerșit.

5.3.17. Ținerea animalelor în cuști, voliere și spațiile care nu corespund dimensiunii animalului, sau construit din materiale care pot pune în pericol viața animalului.

5.3.18. Deținerea câinilor în lanț în condițiile care nu corespund parametrilor relevanți prevăzuți în secțiunea 5.4.

5.3.19. Lăsarea animalelor în automobile.

5.3.20. Vaccinarea, tratarea sau efectuarea oricăror alte proceduri de către veterinari,  cu animalele de neincluse în Baza de Date Electronică Unică a animalelor de companie din municipiul Chișinău, în cadrul clinicilor veterinare și de către medicii veterinari, excepții fiind cazurile în care este necesară intervenția de urgență a medicului sau în cazul tratării animalelor fără stăpân.

5.3.21. Paginilor de Internet, portalurilor, ziarelor, revistelor și altor surse de informații, de a permite plasarea publicității în scopul vânzării sau oferirii în dar a animalelor neînregistrate și nevaccinate.

5.3.22 Oferirea în dar a animalelor drept premiu, sau drept câștig la loterie în cadrul diferitor concursuri.

**5.4. Deținerea animalelor de companie în aer liber (îngrădit)**

5.4.1. Câinii în aer liber au nevoie în mod obligatoriu de un adăpost. Pentru fiecare câine îngrădit într-un spațiu sau legat în aer liber, proprietarul trebuie să îi ofere adăpost, care va proteja câinele de vânt, zăpadă, ploaie, căldură, frig și lumina soarelui și care:

1. are podea, acoperiș și patru pereți, dintre care unul are un cadru pentru intrare-ieșire;
2. este de mărime suficientă pentru a permite câinelui să se ridice în picioare, să se întindă și să se întoarcă, fără a atinge părțile laterale sau acoperișul;
3. este prevăzut cu un loc de odihnă sau alte așternuturi.
4. materialul din care este construit adăpostul trebuie să asigure ventilarea, temperatura corespunzătoare, adăpostul uscat și protecția împotriva condițiilor meteorologice nefavorabile.
5. cuștile și volierele trebuie să fie construite astfel încât să nu aibă margini ascuțite sau proeminențe care ar putea răni animalul.
6. unul dintre pereții cuștii sau volierului trebuie sa fie izolat termic în mod obligatoriu.

5.4.2. Adăpostul (cușca) câinelui și teritoriul adiacent trebuie menținute  în curățenie și condiții sanitare optime. Gunoiul, dejecțiile fiziologice și obiectele similare nu se vor afla în interiorul adăpostului sau pe teritoriul adiacent.

5.4.3. Lanțurile și funiile trebuie să fie confecționate dintr-un material care nu va cauza vătămări sănătății animalului.

5.4.4. Câinii pot fi ținuți în 2 moduri:

a) în lanț;

b) în volier.

5.4.5. Lanțul trebuie să fie confecționat din inele metalice și trebuie să aibă o lungime suficientă pentru a permite câinelui să se miște liber:

1. să aibă o lungime de cel puțin 3 metri - în cazul în care lanțul este atașat la un punct fix;
2. 2 metri lungime - în cazul în care lanțul va aluneca de-a lungul unui fir metalic, cu o lungime de cel puțin 1 metru, cu dispozitiv de tip "carabină rotativă" la capete.

5.4.6. Lanțul trebuie să fie atașat astfel încât câinele să nu fie în pericol și să nu să se agațe de nici un obstacol. De asemenea, lanțul trebuie să permită accesul câinelui la o cantitate corespunzătoare și optimă de apă curată, hrană și adăpostul respectiv; nu trebuie să cauzeze vătămări câinelui.

5.4.7. Lesa, în acest sens, nu trebuie să fie confecționată în totalitate din metal. Lungimea acesteia trebuie să depășească cu cel puțin 2,5 cm circumferința gâtului câinelui.

5.4.8. Volierul îngrădit trebuie să aibă o suprafață de cel puțin 6 ori mai mare decât suprafața cuștii. Volierul trebuie să fie construit în așa fel încât să nu permită ieșirea necontrolată a câinelui din acesta.

5.4.9. Este interzis utilizarea altor metode de limitare a mișcării, decât celor enumerate la punctul 5.4.4.

5.4.10. Pentru a evita posibilele riscuri de accidente rutiere, reproducerea necontrolată și transmiterea bolilor de către sau printre câinii care nu sunt în lesă, sau care  nu au limită de mișcare, câinilor care sunt ținuți în spații deschise nu trebuie să li se permită ieșirea de pe teritoriu, fără a fi însoțiți de proprietar.

5.4.11. Câinii pot fi ținuți în voliere sau la lanț, nu mai mult de 14 ore pe zi.

**6. DEȚINEREA CÂINILOR CARE NECESITĂ O RESPONSABILITATE SPECIALĂ  DIN PARTEA PROPRIETARULUI ANIMALULUI**

 6.1. Din rasele de câini care necesită o responsabilitate specială din partea proprietarului animalului, fac parte: american staffordshire terrier, akitainu, bulldog american, ciobănesc german, mastiff englezesc, dog argentinian, câine ciobănesc belgian, dog de bordeaux, fila braziliană, bullmastiff, bull terrierul, doberman, ciobănescul caucazian, câinele corso, mastino neapoletan, câine de pază moscovit, dog german, presa canario, ciobănescul rusesc de sud, pitbull terrier, schnauzer uriaș, rottweiler, ciobănesc de Asia, tosa inu, terrierul negru (rusesc) și metișii lor.

Apartenența câinilor la o rasă de câini este determinată în baza documentelor de pedigree, iar în caz de litigiu – de către specialiștii care posedă cunoștințe necesare în acest domeniu, calificarea cărora este confirmată prin documente relevante.

6.2. Persoanelor cu vârsta sub 14 ani, precum și persoanele ale căror condiție fizică nu poate garanta siguranța persoanelor din jur, le este interzis să plimbe câinii care necesită o responsabilitate specială din partea proprietarului.

6.3. Proprietarii câinilor, rasele cărora sunt menționați în punctul 6.1, sunt obligați să susțină împreună cu animalul său un curs special de chinologie și să obțină certificatul de susținere cu succes a cursului respectiv. La cursuri sunt admise persoanele care au fost examinate de către  un medic psihiatru și narcolog și care dețin confirmarea faptului respectiv.

**7. REGULI DE PLIMBARE A CÂINILOR**

7.1. Se permite:

7.1.1. Plimbatul câinilor în locurile publice din Chișinău cu condiția că proprietarii acestora să dețină la ei documentele referitoare la câine și care să confirme efectuarea procedurilor sanitar veterinare, precum și identificarea și includerea acestora în Baza de Date Electronică Unică a animalelor de companie din municipiul Chișinău.

7.1.2. Plimbatul câinilor care necesită o responsabilitate specială din partea proprietarului care pe lângă documentele menționate în punctul 7.1.1. va deține și certificatul de susținere cu succes a cursurilor menționate la punctul 6.3.

7.1.3. Scoaterea câinilor în afara apartamentului, perimetrului curții, teritoriilor organizațiilor, întreprinderilor etc., doar în lesă scurtă cu jetonul atașat la lesă și având cu sine containerul pentru excremente, excepție fiind doar animalele sub vârsta de 3 luni.

7.1.4. Scoaterea și plimbatul câinilor care necesită o responsabilitate specială din partea proprietarului - cu botniță și în lesă scurtă, având cu sine containerul pentru excremente. Fără lesă și botniță - doar pe teritoriile special îngrădite: terenuri pentru instruire sau locuri special prevăzute pentru plimbări libere pentru animale.

7.1.5. Se permite eliberarea câinelui din lesă numai în locuri și zone special prevăzute în acest scop de către Primărie sau de Pretură, în comun cu asociațiile chinologice din municipiul Chișinău, care sunt marcate cu panouri informative, însemne sau inscripții corespunzătoare. În lipsa terenurilor pentru plimbatul câinilor, plimbatul este permis pe terenuri libere, în zonele puțin populate, cu respectarea prevederilor prezentului Regulament.

7.2. Se interzice plimbatul câinilor:

7.2.1. Pe terenurile de joacă, pe plajele municipale, pe teritoriul instituțiilor de învățământ, instituțiilor medicale.

7.2.2. Persoanelor care se află în stare de ebrietate sau sub influența substanțelor  narcotice; persoanelor care suferă de deficiențe mintale; persoanelor care au deosebiri fizice  care nu le permit să asigure un control adecvat al animalelor.

7.2.3. Este interzisă plimbarea cățeilor care cântăresc mai mult de 15 kg de către persoanele care nu au împlinit vârsta de 14 ani.

7.2.4. Este interzis scăldatul și spălatul animalelor în locurile publice pentru scăldat, în iazuri, havuzuri, lacuri și lacuri de acumulare a apei.

7.2.5. La traversarea străzilor și în apropierea autostrăzilor, proprietarul animalului (persoana care plimbă câinele) trebuie, în modul obligatoriu, să țină câinele în lesă scurtă, pentru a evita accidentele rutiere și decesul câinelui pe carosabil.

7.2.6. În timpul plimbării câinilor în apropierea caselor de locuit, posesorii de animale de companie trebuie să asigure liniștea între orele: 22.00 și 08.00.

7.2.7. În cazul existenței unui semn care indică că locația este prietenoasă pentru câini, se permite accesul proprietarului cu câinele cu botniță și în lesă scurtă în incinta instituțiilor, magazinelor nealimentare, oficiilor poștale și în alte locuri. În cazul în care locația nu este prietoanoasă pentru câini, se vor amenaja spații de așteptare pentru aceștia.

7.2.8. Câinele-ghid pentru persoanele cu deficiențe de vedere poate fi lăsat legat și în lesa scurtă, excluzând dezlegarea liberă, în preajma clădirii, pentru perioada în care proprietarul animalului se află în incinta acesteia, dar nu mai mult de 3 ore, cu condiția că nu există nici un pericol pentru alte persoane și pentru sănătatea câinelui, pentru tulburarea ordinii publice, obstrucționarea circulației rutiere. Totodată, câinele nu trebuie să împiedice trecerea liberă a oamenilor sau transportului.

7.2.9. Câinele se poate afla într-un loc public fără lesă doar în cazul exercitării unor obligaţii de serviciu.

**8. NORME PRIVIND TRANSPORTAREA ANIMALELOR DE COMPANIE ÎN TRANSPORTUL PUBLIC URBAN**

8.1. Se  permite transportarea câinilor și pisicilor în transportul public urban, cu respectarea următoarele condiții:

8.1.1. Câinii sunt transportați cu botniță și pe lesă scurtă. Transportul animalelor trebuie să excludă periclitarea sănătății sau bunurilor călătorilor.

8.1.2. Câinii de rasă decorativă și pisicile sunt transportate în cuști speciale (containere pentru transport).

8.1.3. Plata pentru transportul animalului pentru transportul public urban este egală cu tariful unui bilet pentru o persoană matură.

8.1.4. Standardele sanitar-igienice sunt respectate.

8.2. În transportul public urban se interzice transportarea:

8.2.1. Câinilor fără lesă iar câinilor de rasă specială (al.6.1) fără lesă  și botniță.

8.2.2. Câinilor de către persoanele aflate în stare de ebrietate sau sub influența substanțelor narcotice și de către copiii sub 14 ani (în cazul în care câinele cântareşte mai mult de 15 kg).

8.3. Transportarea (deplasarea) animalelor în/din afara municipiului este permisă cu deținerea pașaportului veterinar, cu mențiunile despre sănătatea lor, vaccinările efectuate și înregistrarea acestora.

8.4. Transportul animalelor pe cale rutieră, aeriană, feroviară în afara municipiului Chișinău se efectuează în conformitate cu normele privind transportul animalelor în mijloacele transport respective.

**9. DEȚINEREA ANIMALELOR EXOTICE ŞI SĂLBATICE**

9.1. Deținerea și reproducerea animalelor exotice (de exemplu, animalele ale căror habitat natural se află în afara teritoriului Republicii Moldova) se efectuează numai cu permisiunea organului de stat autorizat în domeniul medicinii veterinare si insepctoratului ecologic. Excepție reprezintă animalele care în Republica Moldova se consideră animale de companie (hamsteri, porcușori de mare, papagali etc) și cele care nu se află pe cale de dispariție.

9.2. Deţinerea animalelor de companie și animalelor exotice în așa-numitele ,,colţuri verzi” în incinta grădinițelor,  școlilor, caselor de creație a copiilor și a altor organizații și instituții se permise numai de comun acord cu organul de stat autorizat în domeniul medicinii veterinare și organele sanitar epidemiologice, departamentul pentru educaţie.

9.3. Se interzice deținerea animalelor sălbatice, animalelor de pradă și veninoase, fără a avea cunoștințe speciale, experiență și abilități speciale pentru interacționarea cu astfel de animale, în lipsa condițiilor care să-i permită animalului să ducă o viață în conformitate cu caracteristicile sale biologice, precum și fără a avea acordul organului de stat autorizat în domeniul medicinii veterinare.

9.4. Se interzice deţinerea animalelor de fermă și păsărilor (bovine, ovine, caprine, cai, cămile, cerbi și căprioare, găini, rațe, gâște, curcani, albine etc.), în spații rezidențiale și nerezidențiale ale fondului locativ al municipiului.

9.5. Toți proprietarii animalelor exotice și animalelor sălbatice sunt obligați să le înregistreze la SGAC.

9.6. Toți proprietarii animalelor exotice și animalelor sălbatice vor notifica SGA despre oferirea în dar, vânzarea, decesul acestor animale sau despre alte acțiuni conexe.

**10.VÂNZAREA, CUMPĂRAREA ȘI REPRODUCEREA PENTRU SCOPURI COMERCIALE A ANIMALELOR DE COMPANIE**

10.1. Animalele domestice din municipiul Chișinău pot fi deținute de către persoane fizice și juridice (proprietate privată), pot fi în proprietatea statului sau în proprietatea municipală, în numele întreprinderilor, instituțiilor și organizațiilor respective.

10.2. Se interzice înstrăinarea, distribuirea și vânzarea animalelor de companie în locurile neprevăzute de prezentul Regulament.

10.3. Se permite vânzarea și distribuirea animalelor în locurile special prevăzute:

* pe teritoriul privat al persoanei fizice sau juridice care deține animalul de companie;
* în crescătoriile animalelor de rasă cu pedigree, care sunt înregistrate în mod corespunzător;
* în aziluri și mini-aziluri;
* în cadrul desfășurării unor expoziții de scurtă durată, organizate de asociațiile chinologice;
* în cadrul evenimentelor organizate de  Asociațiile Obștești pentru Drepturile Animalelor

10.4. În locurile de vânzare a animalelor de companie trebuie create condiţii (fiziologice și zoopsihologice) care corespund speciei și vârstei animalului. Materialele de finisare trebuie să fie ușor de dezinfectat. Trebuie să fie asigurat menajul și dezinfectarea regulată a locului.

10.5. Înstrăinarea animalelor se efectuează doar în cazul în care există documentația veterinară corespunzătoare și înregistrarea prin microcip.

10.6. Animalele de companie pot fi donate numai cu acordul prealabil al viitorului proprietar al animalului.

10.7. Se interzice înstrăinarea (vânzarea, donarea, schimbul etc.) animalelor în favoarea persoanelor care nu au atins vârsta de 18 ani.

10.8. La încheierea înțelegerii cu proprietarul câinelui care face parte din rasele speciale (al.6.1) proprietarul precedent al animalului este obligat în decurs de 7 zile să prezinte Registratorului pentru animale datele cu privire la noul proprietar al animalului, cu indicarea numelui, prenumelui, adresei de trai și numărului de telefonul.

10.9. Orice persoană, care la momentul intrării în vigoare a prezentului Regulament se ocupă de comercializarea, reproducerii, deținerii și prestarea de servicii în care sunt implicate animale de companie în scopuri comerciale (fotografierea, plimbare călare, împerecherea animalelor etc.), sau care deține un azil pentru animale, trebuie să notifice:

* serviciul veterinar;
* inspectoratul fiscal.
* Serviciul Gestiunea Animalelor de Companie;

10.10. Orice persoană care intenționează să se ocupe de o activitate indicată în pct.10.9, notifică intenția sa autorităților competente (inspectoratul fiscal, organul de stat autorizat în domeniul medicinii veterinare etc.). Persoana respectivă va obține o autorizație de desfășurare a unei astfel de activități de la SGAC în baza:

* autorizației organul de stat autorizat în domeniul medicinii veterinare;
* documentului de înregistrare la inspectoratul fiscal.

10.11 . Persoanele care se ocupă cu vânzarea, reproducerea, oferirea serviciilor în care sunt implicate animale de companie (fotografiere, plimbare călare, împerecherea animalelor etc.) trebuie să dețină autorizația care permite practicarea activității respective, în timpul prestării serviciilor menționate.

**11. GESTIONAREA NUMĂRULUI ȘI METODE DE CAPTURARE A ANIMALELOR FĂRĂ ADĂPOST**

11.1. Gestionarea  numărului de animale se realizează prin mijloace care exclud vătămarea animalelor, precum și periclitarea sănătății fizice și psihice a oamenilor, distrugerea bunurilor acestora, proprietăţii persoanelor juridice, mediului înconjurător.

11.2. Gestionarea  numărului de animale fără adăpost se realizează prin capturare, sterilizare, adopţie, supraveghere (curatelă)  prin programul "Capturare – Sterilizare - Eliberare”.

11.3. Câinii care se află în locuri publice (străzi, curți, parcuri, scuaruri și alte locuri), fără persoane însoțitoare, cu excepţia celor crotaliați (metoda programului "Capturare – Sterilizare – Eliberare”), sunt considerați fără adăpost și sunt supuși capturării obligatorii de către serviciile speciale de capturare și urmează să fie plasați în punctul de întreținere temporară, iar ulterior se asigură: identificarea, înregistrarea, tratarea și restituirea către proprietar sau transmiterea la un azil, sau altei persoane care dorește să îl adăpostească, sau eliberarea în habitatul obișnuit.

În cazul bolilor grave, netratabile, care afectează grav sănătatea animalului, în cazul rabiei, în cazul cățeilor noi-născuți cu vicii morfo-funcționale care nu sunt compatibile cu viața și în cazul câinilor cu agresivitate nemotivată și incorigibilă, se efectuează eutanasierea. Eutanasierea animalelor se efectuează în exclusivitate de către medicul veterinar la prescripția argumentată a acestuia prin utilizarea remediilor medicamentoase în corespundere cu prevederile legislației în vigoare, inclusiv a celor anestetice și narcotice.

11.4. Capturarea animalelor fără adăpost se realizează de către întreprinderi (organizații) specializate, autorizate de către organele autorităților publice locale, în conformitate cu legislația în vigoare. Echiparea tehnică a  activităţii personalului abilitat cu capturarea câinilor fără stăpân îi revine serviciului care efectuează aceste activități.

11.5. În cadrul  serviciului pentru capturarea animalelor fără stăpân nu sunt admise persoanele care se află la evidenţa dispensarelor de psihiatrie și celor narcologice. Angajaţii care se ocupă de capturarea animalelor sunt obligați să dețină:

* legitimația de serviciu care să confirme relația de muncă cu organizația/întreprinderea autorizată să efectueze capturarea animalelor;
* ordinul pentru capturare.

Legitimația respectivă  și ordinul pentru capturarea animalelor sunt prezentate reprezentanților autorităților publice locale (organizații comunitare) pe teritoriul cărora are loc capturarea, organizațiilor de protecție a animalelor sau la solicitarea cetățenilor.

11.6. Angajaţii care se ocupă de capturarea animalelor, precum și șoferul mijlocului de transport special trebuie să dea dovadă de o atitudine umană în timpul capturării și transportării animalelor, pentru a preveni decesul sau vătămarea acestora.

11.7. Animale de companie capturate sunt plasate în zona de carantină sau într-un izolator special de întreținere temporară a câinilor pentru 5, iar în cazul în care manifestă un comportament agresiv sau în cazul în care manifestă simptomele rabiei pentru 10 zile. În acest timp ei pot fi restituiți proprietarului, transferați într-un azil, transferați către noul proprietar, cu condiția existenței unei persoane care exprimă dorința să devină curatorul câinelui - returnați în habitatul lor anterior.

11.8. Proprietarii animalelor dispărute (sau pierdute) pot apela la Serviciul Gestiunea Animalelor de Companie din municipiul Chișinău, întreprinderile specializate pentru capturarea animalelor, azilurile pentru întreținerea temporară a animalelor fără adăpost, în scopul returnării acestora. Toate costurile pentru întreţinerea animalelor la azil sau în zona de carantină sunt compensate de către persoana care l-a pierdut.

11.9. Organizaţia autorizată pentru capturarea animalelor, în cazul capturării animalului cu jeton, crotaliu, microcip, microcip, crestătură la ureche, tatuaj sau un al tip de identificare, este obligată să găsească și să notifice proprietarul sau curatorul despre capturare și să stabilească data și condițiile de returnare.

11.10. În cazul în care viața animalului este în pericol și se află pe teritoriul unei proprietăți private (automobil, apartament etc.) și există dovezi că animalul este abandonat și suferă (de sete, supraîncălzire, foame, lipsa de aer etc.), organizaţia autorizată pentru capturarea animalelor este în drept să ia animalul, dar numai în prezența poliției, cu efectuarea înregistrării video. În cazul absenței poliției sau în cazul în care este imposibilă venirea poliției la fața locului, se permite luarea animalului în prezența altor autorități sau inspectori publici, cu efectuarea înregistrării video.

11.11. Pentru capturarea câinilor se permite utilizarea plasei, plaselor de pescuit, funiilor și altor dispozitive admise.

11.12. Cererile pentru capturarea animalelor se depun doar în adresa Serviciului Gestiunea Animalelor de Companie.

11.13. Recepționarea cererilor trebuie să aibă loc în modul cel mai transparent posibil:

* cererile pot fi depuse în format de hârtie sau prin telefon;
* cererile depuse prin telefon vor fi înscrise pe suporturi audio;
* toate cererile se înscriu în Registru și se publică online pe pagina web a SGAC;
* se înregistrează adresa, sectorul, descrierea cazului, numele, prenumele solicitantului și datele sale de contact;
* cererile înregistrate sunt păstrate timp de 1 an. Organizațiile obștești pentru protecția animalelor sau cetățenii interesați pot primi informații privind cererile depuse;

11.14. Operatorul care primește cererile trebuie să stabilească într-un mod politicos motivul, să vină cu soluții privind rezolvarea problemei în mod uman, în colaborare cu organizațiile pentru protecția animalelor și, în cazul imposibilității identificării altor soluții, să accepte cererea pentru capturarea animalelor.

11.15. Organizațiilor autorizate și echipelor acestora pentru capturarea animalelor fără stăpân le este interzis:

11.15.1. Să se deplaseze pentru capturarea animalelor fără avizul scris primit de la Serviciul Gestiunea Animalelor de Companier.

11.15.2. Să captureze animalele care nu sunt specificate în ordinul pentru capturare.

11.15.3. Să maltrateze animalele în timpul operațiunilor de capturare și transportare (să le bată, ucidă, sufoce, mutileze, producă leziuni și răni, să le cauzeze dureri inutile și suferințe, împuște, otrăvească etc.).

11.15.4. Să accepte cererile de capturare direct de la persoane fizice și juridice;

11.15.5. Să gestioneze în mod independent numărul de animale pe teritoriul municipiului și să captureze animalele, fără ordinul de capturare a acestora.

11.15.6. Să efectueze capturarea animalelor fără stăpân în prezența copiilor, în locuri publice, cu excepția cazurilor în care animalul prezintă un pericol pentru public;

11.15.7. Să evacueze animalele din apartamente, de pe teritoriul proprietăților private, fără un ordin judecătoresc (cu excepția situației din punctul 11.10);

11.15.8. Să scoată câinii de la legătoare din fata magazinelor, farmaciilor, blocurilor locative, precum și în alte locuri publice. Excepție sunt cazurile când animalul este abandonat pentru o lungă perioadă de timp: există dovezi că animalul este lăsat fără supraveghere mai mult de 6 ore. Scoaterea cânilor de la legătoare în acest caz, are loc în prezența reprezentanților poliției cu efectuarea înregistrării video. Toate înregistrările video se transmit SGAC și se vor păstra pentru o perioadă de 1 an.

11.15.9. Să-și atribuie posesia asupra animalelor capturate și să le vândă persoanelor fizice sau juridice;

11.15.10. Să utilizeze preparate farmaceutice și substanțe interzise care nu sunt înregistrate în Republica Moldova;

11.15.11. Să folosească momeli otrăvitoare;

11.15.12. Să utilizeze alte mijloace de capturare care pot trauma sau supune unui tratament inuman și degradant animalul capturat.

**12. COLECTAREA,  ÎNHUMAREA ŞI ELIMINAREA CADAVRELOR**

**ANIMALELOR DE COMPANIE**

12.1. În caz de deces din cauze naturale sau deces prematur al animalului, persoana care deține animalul este obligată să raporteze imediat acest fapt la instituțiile competente de medicină veterinară, pentru obținerea unui document standard, ce confirmă decesul animalului.

12.2. Este interzis incinerarea sau înhumarea cadavrelor animalelor fără un document de modelul stabilit, care să confirme decesul animalului.

12.3. În baza documentului menționat la punctul 12.1, persoana care deține animalul trebuie să informeze, în termen de 3 zile, Registratorul animalelor despre cauza decesului animalului, pentru introducerea modificărilor în Baza de Date Electronică Unică a animalelor de companie din municipiul Chișinău.

12.4. Neutralizarea şi eliminarea cadavrelor animalelor este efectuată în locuri special stabilite în acest scop, prin:

* inhumarea în cimitire pentru animale sau gropi biotermice, destinate înhumării cadavrelor,
* incinerare (cremațiune).

12.5. Locurile pentru înhumarea cadavrelor animalelor sunt stabilite de către autoritățile publice locale, în conformitate cu legislația veterinară, legislația privind starea sanitar epidemiologică a populației şi a mediului.

12.6. Se interzice aruncarea animalelor moarte în containerele pentru colectarea deșeurilor, înhumarea lor în afara locurilor stabilite (parcuri, piețe etc.) ori lăsarea acestora în locurile publice.

12.7. Cheltuielile ce ţin de înhumarea animalelor moarte, inclusiv incinerarea, vor fi suportate de către proprietar și vor fi asigurate de către întreprinderile specializate.

12.8. Întreprinderea specializată colectează, fără plată, cadavrele animalelor din locurile publice. Colectarea din apartamente, case de locuit particulare şi de pe teritoriul întreprinderilor se va efectua din contul proprietarilor de animale.

**13. MODUL DE FUNCȚIONARE A AZILURILOR PENTRU ANIMALELE FĂRĂ ADĂPOST**

13.1. Azilurile (mini-azilurile) pentru animale pot fi create de către autoritățile executive, administrațiile publice locale, întreprinderi, instituții, organizații - indiferent de forma de proprietate, de către organizații obștești și de către persoane fizice.

13.2. Azilurile și crescătoriile de animale pentru toate rasele de pisici și câini sunt construite în spații special amenajate, pe un teritoriu împrejmuit, în conformitate cu legislația în vigoare a Republicii Moldova și în coordonare cu organul autorizat de supraveghere sanitar epidemiologică și veterinară.

13.3. Condițiile de deținere a animalelor în azil şi cerințele fată de întreținerea în aziluri trebuie să corespundă cerințelor sanitar veterinare de deținere a animalelor în aziluri, aprobate de organul executiv central de medicină veterinară.

13.3. Azilurile pentru animale funcționează din contul proprietarilor lor, precum și din oricare alte surse de venit, care nu sunt interzise prin lege.

13.4. Din bugetul local pot fi alocate surse pentru crearea azilurilor și compensarea cheltuielilor pentru întreținerea animalelor în azil, indiferent de forma de proprietate a acestora.

13.5. Toate animalele din aziluri trebuie să fie sterilizate și înregistrate (prin microcip).  Excepții sunt animale care nu pot fi sterilizate din motive medicale, indicate de un medic veterinar pentru a scuti animalele de la sterilizare.

13.6. Tuturor animalelor din aziluri li se atribuie un număr de identificare, ce reprezintă numărul de ordine în Registrul de înregistrare. Acest număr de identificare este atribuit și în cazul în care animalul a fost identificat în prealabil printr-un cip electronic sau prin alte metode individuale de identificare.

13.7. După înregistrare, toate animalele acceptate în azil, până la amplasarea în voliere (cuști) trebuie să fie examinate de către un medic veterinar, care va completa documentul de examinare veterinară al animalului transportat la punctul de deținere temporară.

13.8. După înregistrarea animalului în Registru și examinarea veterinară, pentru fiecare animal va fi completată cartela de evidență a animalului fără supraveghere și fără stăpân, în format electronic. Numărul cartelei electronice va corespunde cu numărul din  Registru.

13.9 Trimestrial și la finele anului, azilurile sunt obligate să raporteze Serviciul Gestiunea Animalelor de Companie toate acțiunile care au fost întreprinse în cadrul azilului (recepționarea animalului, capturarea, sterilizarea, întreținerea în azil, eliberarea în conformitate cu programul "Capturare – Sterilizare - Eliberare”, supravegherea, precum și alte informații privind activitatea azilurilor.

**14. PROGRAMUL "CAPTURARE – STERILIZARE - ELIBERARE”**

14.1. Pe teritoriul municipiului Chișinău este pus în aplicare programul "Capturare – Sterilizare - Eliberare”.

14.2. Persoana, (numită în continuare - curator), poate lua în curatelă animalele fără adăpost, cu condiția respectării prezentului Regulament și prin semnarea Acordul de responsabilitate cu Serviciul Gestiunea Animalelor de Companie.

14.3. Curatorul animalelor este eliberat de achitarea impozitelor pentru câini și i se oferă reduceri la sterilizarea sau vaccinarea animalelor respective, furnizate și stabilite anual de către Serviciul Gestiunea Animalelor de Companie.

14.4 Câinii care se află sub curatelă sunt marcați cu crotalii și nu sunt supuși capturării (cu excepția celor prevăzuți la punctul 14.15).

14.5. Este interzisă asumarea curatelăi asupra câinilor care locuiesc pe teritoriul grădinițelor, terenurilor sportive, piețelor, altor instituții de învățământ, instituții medicale și a întreprinderilor care activează în domeniul alimentației publice.

14.6. Persoanele care doresc să devină curator în cadrul programului "Capturare – Sterilizare - Eliberare”, trebuie să depună o cerere la SGAC, însoțită de o fotografie a animalului, adresa aflării animalului respectiv și descrierea situației.

14.7. Custodia în baza programului "Capturare – Sterilizare - Eliberare” poate fi acceptată dacă sunt satisfăcute următoarele condiții:

* curatorul are vârsta de cel puțin 18 ani;
* curatorul va prezenta actul de identitate în original și o copie;
* încheierea unui Acord de responsabilitate cu SGAC, în care curatorul, în formă scrisă își asumă responsabilitatea de a hrăni, a adăpa și a vaccina anual animalul etc.

14.8. O persoană fizică nu poate lua în curatelă mai mult de 3 câini și 10 pisici.

14.9**.** Animalul este eliberat în habitatul său, în locul din care a fost capturat, respectând următoarele condiții:

1. animalul nu este agresiv și nu reprezintă un pericol pentru societate;
2. animalul nu este bolnav de rabie;
3. doar după ce a fost tratat de boli infecțioase sau răni, traume, fracturi și alte afecțiuni temporare ale organismului;
4. a fost sterilizat, deparazitat, vaccinat contra rabiei, i s-a aplicat microcipul și a fost inclus în Registru/Baza de date a animalelor fără supraveghere și fără adăpost în curatelă - înregistrarea datelor corespunzătoare despre locul eliberării și datelor cu privire la curator;
5. tuturor câinilor li se aplică un marcaj/crotaliu la ureche de format unic, pe care este aplicat numărul de ordine al marcajului și denumirea organizației care a aplicat-o;
6. curatorul, confirmă în formă scrisă că își asumă responsabilitatea de a hrăni, de a asigura cu apă, de a vaccina anual animalul cu vaccinele corespunzătoare, etc.
7. întocmirea pașaportului pentru animal.

14.10. Câinii marcați cu crotaliu, dar care nu au microcip, sunt considerați neînregistrați și urmează a fi capturați.

14.11. Animalele sunt eliberate în habitat, în locul de unde au fost capturate, în afara terenurilor de joacă pentru copii, terenurilor sportive, piețelor, teritoriilor instituțiilor de învățământ, instituțiilor medicale și celor destinate alimentației publice.

14.12. Eliberarea animalului în habitatul său, în locul de unde a fost capturat, are loc în baza Actului de eliberare în habitat și doar în urma coordonării acestui proces cu SGAC.

14.13. Eliberarea animalelor în habitatul lor poate fi efectuată și de organizațiile pentru protecția animalelor care au un acord de colaborare cu SGAC.

14.14. Toate azilurile care vor să participe în cadrul programului "Capturare – Sterilizare - Eliberare”,  trebuie să semneze un acord cu SGAC, precum și să prezinte crotaliile folosite la marcarea animalelor.

14.15. Câinii marcați pot fi capturați în cazul în care:

* prezintă un pericol pentru societate, dar numai în baza deciziei SGAC, luată de către comisia menționată în punctul 14.16;
* este reziliat acordul semnat de curator, în cazul nerespectării tuturor responsabilităților asumate;
* curatorul a refuzat custodia asupra animalului;
* curatorul a decedat sau și-a schimbat locul de trai.

14.16. Cererea pentru capturarea unui câine marcat cu crotalie este analizată de către reprezentanții SGAC în comun cu organizațiile obștești pentru protecția animalelor, cu participarea obligatorie a curatorului câinelui respectiv. În cazul imposibilității participării curatorului, cererea este analizată în absența lui. În urma analizei cererii, este luată decizia cu privire la capturarea animalului sau a altei soluții vizavi de situația creată.

**15. Сontrolului public asupra activității serviciilor de prindere, puntului de întreținere temporară a serviciului gestionare a animalelor de companie.**

15.1. În cadrul monitorizării implementării regulamentului privind “Deținerea animalelor de companie și rezolvarea problemei animalelor fără stăpân  din municipiul Chișinău” pentru a introduce transparența, cheltuielile bugetului de control și respectul moralității și umanității față de animale se introduce controlul controlul public asupra activității serviciilor de prindere și gestionare a animalelor de companie.

15.2. Drepturile și obligațiile organizațiilor obștești în cadrul prezentului Regulament:

15.2.1.1 Organizațiile obștești ale căror activități sunt legate de protecția animalelor sau azilurile, în baza legitimației primate de la SGAC, pot avea acces nerestricționat:

a) La serviciile pentru prinderea animalelor fără adăpost și, în spațiul de detenție al câinilor capturați, la mijloacele de transport utilizate pentru transportul de animale, în spațiile de efectuare a diferitor proceduri, în spațiile de îngropare a animalelor și alte teritorii și clădiri în care se desfășoară activități legate în mod direct sau indirect cu animalele.

b) La procedurile de prindere, transportare, întreținere, alimentare, sterilizare, eutanasiere, returnare a animalul proprietarului, la transferul într-un azil, îngropare și alte proceduri legate de animalele fără stăpân.

c) La documente cu dreptul de a face copii xerox, inclusiv rapoarte, jurnale, informații cu privire la venituri și cheltuieli, precum și alte documente legate de activitățile de capturare, transportare, îngropare și decizii referitoare la acțiunile asupra animalelor fără stăpân”,  serviciile de prindere a animalelor.

15.2.1.2 Dreptul de a observa și de a monitoriza activitățile serviciilor de prindere și deținere a animalelor, inclusiv dreptul de a sesiza încălcările legislației Republicii Moldova, a normelor morale și umane față de animale, folosind utilaj video, foto și aparate de înregistrare audio cu dreptul de a copia documente ce nu conțin date cu caracter personal. De a informa despre încălcările sesizate la autoritățile competente.

15.2.1.3. Organizațiile obștești ale căror activități sunt legate de protecția animalelor, au dreptul de a obține maximum 5 legitimații de la Serviciul Gestiunea Animalelor de companie.

**15.3. Drepturile și obligațiile serviciilor de prindere și gestionare a animalelor de companie**

15.3.1. Funcționarii Serviciului de Gestionare a Animaelor de Companie și funcționariii din cadrul serviciilor de prindere și deținere a animalelor de companie au următoarele drepturi:

* să solicite reprezentanților organizațiilor obștești prezentarea legitimației de model unic care să confirme apartenența lor la organizația respectivă.
* de a consemna în registrul vizitelor data, ora, numele și prenumele și apartenența la o anumită organizație.
* să monitorizeze respectarea acordului semnat cu Serviciul Gestiunea Animalelor de Companie privind comportamentul responsabil pe teritoriul punctului temporar de deținere și alte spații din gestiunea serviciilor reponsabile de animalele de companie.

15.3.2. Să informeze  Serviciul Gestionarea Animalelor de Companie privind încălcarea acordului privind comportamentul responsabil al deținătorilor de legitimații SGAC.

15.4. **Organizațiile publice pentru protecția animalelor  au  următoarele reponsabilități:**

15.4.1. Cunoaştere celor două regulamente “Deținerea animalelor de companie şi rezolvarea problemei animalelor fară stăpân din municipiul Chişinău” şi “Capturarea animalelor fără stăpân”;

15.4.2. De a se semna un acord de răspundere cu Serviciul Gestionarea Animalelor de Companie;

15.4.3 Să dețină şi să prezinte legitimația eliberată de Serviciul Gestiunea Animalelor de Companie, care va include numele prenumele, fotografia și numele organizației;

15.4.4. Să semneze în jurnalul de vizită în punctul temporar de deținere: data, ora, prenumele, numele și numele organizației;

15.4.5. Respectarea normelor sanitare și veterinare în punctul temporar de deținere și alte proprietăți ale serviciilor de gestionare a animalelor de companie;

15.4.6. De a nu împiedica activitatea personalului acestor instituții, numai în cazul în care activitățile nu pun în pericol viața animalului;

15.4.7. Să nu aducă sau să ia animale fără aprobarea prealabilă din partea Serviciul Gestiunea Animalelor de Companie.

**15.5. Serviciul Gestionarea Animalelor de Companie**

15.5.1 Eliberarea unui legitimații către reprezentanții organizațiilor publice care:

* au depus o cerere pentru primirea acestei legitimați;
* au trecut interviul și au putut răspunde la întrebările privind prevederile din cele două regulamente Deținerea animalelor de companie şi rezolvarea problemei animalelor fară stăpân din municipiul Chişinău” şi “Capturarea animalelor fără stăpân”;
* au semnat acordul privind comportamentul responsabil in punctul de deținere temporară și în timpul capturării animalelor fără adăpost;

15.5.2. Oprirea valabilității legitimiației eliberate de SGAC în urmatoarele cazuri:

* încheierea activității organizației;
* încălcarea sistematică și/sau gravă a acordului privind comportamentul responsabil pe teritoriul punctului de deținere temporară și în timpul efectuării serviciilor de capturare a animalelor fără adăpost;

**16. Antrenarea voluntarilor și organizațiilor pentru protecția animalelor în activitățile legate de animale**

16.1 Serviciul Gestiunea Animalelor de Companie, poate antrena voluntari și organizații pentru protecția animalelor în activitățile legate de animalele fără supraveghere și fără stăpân, cu titlu gratuit, în scopul participării la:

* controlul public asupra respectării principiilor bunului tratament cu animalele în timpul operațiunilor de capturare și îngrijire a acestora;
* îngrijirea animalelor în punctele pentru deținere temporară (curățarea volierelor pentru câini și spațiilor pentru pisici, teritoriilor pentru plimbatul câinilor, hrănirea și îngrijirea animalelor, plimbatul animalelor etc.);
* căutarea proprietarilor pentru animale;
* monitorizarea animalelor pe teritoriul municipiului;
* soluționarea problemeilor privind gestionarea numărului de animale fără supraveghere și fără stăpân;
* desfășurarea diverselor evenimente (festivaluri, concursuri, expoziții etc.) în locuri publice deschise pentru a asigura contactul animalelor cu potențialii noi proprietari și de a promova bunul tratament al animalelor;
* înregistrarea cazurilor de cruzime față de animale în raza municipiului;
* inspecțiile de verificare a respectării normelor de întreținere a animalelor de către întreprinderile municipale;
* activitățile de socializare a animalelor;
* alte activități.

16.2. Munca voluntarilor nu înlocuiește activitățile organelor administrației publice localeîn îndeplinirea sarcinilor.

16.3. Serviciul Gestiunea Animalelor de Companie trebuie să prezinte anual un raport privind utilizarea ajutorului neremunerat și a donațiilor din partea voluntarilor.

**17. Evidența numărului animalelor fără supraveghere și fără stăpân pe teritoriul municipiului Chișinău**

17.1. Evidența numărului animalelor fără supraveghere și fără stăpân în municipiul Chișinău are drept scop obținerea unor date reale privind:

* numărul total de animale fără supraveghere și fără stăpân, monitorizarea populației acestora, inclusiv evidența numărului lor pe fiecare sector din municipiul Chișinău;
* structura populației, numărul de animale într-o haită;
* determinarea fluxurilor lor migraționale, habitatelor;
* definirea habitatului animalelor fără supraveghere și fără stăpân (localizare exactă);
* crearea de hărți detaliate ale teritoriilor cu indicarea numărului de animale care locuiesc în aceste teritorii.

17.2. Activitatea privind evidența numărului animalelor fără supraveghere și fără stăpân în municipiul Chișinău, asigură:

* actualizarea informațiilor în baza de date electronică a animalelor fără supraveghere și care au stăpân;
* controlul privind cheltuielile efective ale fondurilor bugetare, alocate pentru activitățile de capturare, deținere și gestionare a numărului de animale fără supraveghere și fără stăpân în municipiu.

17.3. Reprezentantul SGAC în perioada 15-22 octombrie a fiecărui an, trebuie să desfășoare evidența animalelor fără supraveghere și fără stăpân din municipiul Chișinău

17.4. Comisia, formată din cel puțin un reprezentant al Serviciul Gestiunea Animalelor de Companie, cel puțin doi reprezentanți ai organizațiilor pentru protecția animalelor, un reprezentant al societății civile, în perioada 28-30 octombrie, organizează o inventariere anuală a animalelor în azilurile situate în municipiul Chișinău, în scopul numărării vizuale a animalelor. De asemenea, se va analiza dinamica numărului de câini capturați, adoptați pentru perioada raportată.

17.5  În baza documentelor din punctele 17.3 și 17.4, șeful Serviciul Gestiunea Animalelor de Companie va elabora anual un Raport în care va fi analizată dinamica indicatorilor numărului și migrației animalelor în raza municipiului pentru perioada de referință până la 31 decembrie. și va elabora un plan anual de activitate, structurat pe luni).

17.6 Toată informația din punctele 17.3. și 17.4. și Raportul SGAC este public și accesibil, plasat cel târziu la data de 10 ianuariepe pagina de web a Serviciului Gestiunea Animalelor de Companie.

**18.** **CONTROLUL RESPECTĂRII PREZENTULUI REGULAMENT**

**18.1. Primăria**

18.1.2. Creează Serviciul Gestiunea Animalelor de Companie responsabilă de supravegherea și protecția animalelor (SGAC) și asigură buna funcționare a acesteia.

18.1.3. Responsabilitățile SGAC:

* coordonarea activității întreprinderilor subordonate și a altor organizații în partea ce ține de respectarea prevederilor prezentului Regulament, dar și a altor acte normative ce se referă la deținerea câinilor, pisicilor și altor animale;
* recepționarea și înregistrarea cererilor de capturare a animalelor;
* supraveghează respectarea de către persoane fizice și juridice a prevederilor prezentului Regulament și a altor acte normative în partea ce ține de deținerea animalelor de companie și sălbatice (exotice);
* controlul activității serviciului de capturare a câinilor;
* controlul activității azilurilor de animale;
* controlul întreprinderilor municipale implicate în deținerea animalelor;
* selectarea terenurilor pentru plimbarea animalelor de companie, dar și dresarea lor în colaborare cu asociațiile chinologice, precum și asigurarea spațiilor respective cu dotările necesare pentru protecția animalelor;
* adoptarea măsurilor de protecție a animalelor;
* distribuirea informației privind înregistrarea și sterilizarea animalelor;
* alte responsabilități în domeniu.

18.1.4.  Personalul SGAC este selectat prin concurs deschis, în baza legislației naționale.

18.1.5. Anual primăria elaborează și lansează programe subvenționate pentru înregistrarea și sterilizarea cîinilor fără rasă.

**18.2. Organizațiile locative**

18.2.1. Organizațiile locative, indiferent de forma de proprietate și subordonare (inclusiv întreprinderile de gestionare a fondului locativ, departamentul de locuințe, condominiile, asociațiile):

18.2.2. Întrețin curățenia în curțile și teritoriile adiacente.

18.2.3. Mențin intrările în subsolurile clădirilor de locuit în stare închisă.

18.2.4.   Mențin la discreție gurile de ventilație deschise, fără gratii.

18.2.5. Anunță SGAC despre prezența câinilor fără adăpost pe teritoriul deservit, asistând la capturarea acestora.

18.2.6. Acordă asistență în efectuarea măsurilor antiepizootice.

18.2.7. Informează SGAC despre numărul de animale de companie deținute pe teritoriul care aparține întreprinderii respective de gestionare a fondului locativ.

18.2.8. Informează autoritățile competente cu privire la încălcarea prevederilor prezentului Regulament, în scopul atragerii la răspundere a proprietarilor de animale.

18.2.9. Este interzis întreprinderilor de gestionare a fondului locativ și  altor organizații, persoanelor fizice, în mod independent, să desfășoare orice activități care vizează reducerea numărului de animale fără stăpân, precum  și închiderea, blocarea, îngroparea, înecarea pisicilor și câinilor în subsoluri și alte încăperi.

**18.3. Organizațiile obștești care activează în domeniul protecției animalelor contra abuzurilor:**

18.3.1. Inițiază, elaborează și participă la elaborarea proiectelor de acte normative referitoare la deținerea animalelor și la protejarea lor contra abuzurilor și tratamentelor inumane.

18.3.2. Au dreptul de acces la organizațiile care prestează servicii de capturare și deținere temporară a animalelor, precum și la procesul de capturare, întreținere, sterilizare și eutanasie a animalelor. De asemenea au acces la orice informație privind activitatea organizațiilor respective.

18.3.3 Au dreptul să inițieze, să documenteze  și să participe în cadrul vizitelor de verificare în partea ce ține de respectarea prevederilor prezentului Regulament de către persoanele juridice și fizice. În caz de necesitate, aceștia trebuie să dețină și să prezinte documente care să confirme că sunt reprezentanți ai organizației pentru protecția animalelor sau un certificat de inspector public.

18.3.4. Contribuie la desfășurarea acțiunilor antiepizootice și epidemiologice municipale.

18.3.5. Contribuie la organizarea și desfășurarea măsurilor de informare a populației: prelegeri tematice, seminare, conferințe, expoziții, în scopul asigurării educației populației despre tratamentul uman al animalelor.

18.3.6. Promovează sterilizarea animalelor fără stăpân.

18.3.7. Promovează voluntariatul.

18.3.8. Participă la luarea deciziilor care necesită discuții colegiale și consultații profesionale privind atitudinea față de animale și  protecția lor de cruzime.

**19. RESPONSABILITATEA PERSOANELOR** **CARE DEŢIN ANIMALELE DE COMPANIE**

19.1. Persoanele fizice și juridice care deţin animale de companie sunt obligate să respecte cu strictețe prevederile legislaţiei Republicii Moldova și să nu admită încălcarea drepturilor și intereselor legitime ale celorlalte persoane fizice și juridice, și să nu pună în pericol siguranța oamenilor și a animalelor.

19.2. Persoanele fizice și juridice care deţin animale de companie poartă răspundere, conform legislației Republicii Moldova, pentru:

* deţinerea de câini și pisici în locuri interzise de lege, în condiții antisanitare sau condiții care dăunează, sau pot dăuna sănătății/vieții animalelor, sau deținerea lor într-un număr mai mare decât este permis de reglementări, deținerea câinilor neînregistraţi, accesul în locurile publice sau plimbatul câinelui fără lesă și botniţă (cu excepția câinilor care au o remarcă specială în documentele de înregistrare) sau plimbatul în afara teritoriilor special amenajate;
* cruzimea manifestată faţă de animale, torturarea lor, instigarea unui animal împotriva altuia (cu excepția câinilor de vânătoare) sau provocarea acțiunilor, care au dus la suferinţa, traumarea sau decesul lor;
* încălcarea normelor privind carantina animalelor și a altor cerințe sanitar veterinare;
* încălcarea normelor privind amenajarea şi asigurarea curățeniei şi ordinii publice în municipiul Chişinău;
* încălcarea normelor prezentului Regulament.

19.3. Aplicarea amenzilor sau altor sancțiuni nu scutește persoanele vinovate de despăgubiri pentru daunele provocate altei persoane sau unui animal ca urmare a încălcării clauzelor din acest regulament în modul prevăzut de legislația Republicii Moldova.

19.4. Prejudiciul cauzat sănătății oamenilor sau daunele materiale provocate de animale, se compensează, în conformitate cu legislația în vigoare, de către persoanele care deţin animale de companie.

19.5. Serviciile de capturare a animalelor poartă răspundere pentru decesul sau rănirea animalelor în urma capturării și deținerii lor temporare, conform legislației în vigoare.

**20. DISPOZIȚII FINALE**

20.1. Prezentul Regulament intră în vigoare la data publicării în publicația oficială.

20.2. Primăria va asigur tot suportul necesar pentru buna funcționare Serviciului Gestiunea Animalelor de Companie.

20.3. În termen de 1 an de la data intrării în vigoare a prezentului Regulament, toate persoanele care dețin animale de companie, sunt obligate să le înregistreze în modul prevăzut de prezentul Regulament.

20.4. Proprietarii animalelor de pradă, veninoase sau exotice pasibile de înregistrare, trebuie să le înregistreze în termen de 1 an de la data intrării în vigoare a prezentului Regulament.

20.5. Autoritățile publice locale în colaborare cu reprezentanții asociațiilor chinologice identifică terenurile/teritorii speciale pentru plimbarea câinilor, în termen de 6 luni de la intrarea în vigoare a prezentului Regulament.

20.6. SGAC, în colaborare cu asociațiile chinologice elaborează și aprobă programul de instruire pentru proprietarii și câinii lor de o anumită rasă, inclusiv și modelul de certificat care să confirme originea lor, în termen de 6 luni de la data intrării în vigoare a prezentului Regulament.

20.7. Autoritățile publice locale sunt obligate să procure sau să elaboreze împreună cu CIA (Centrul Informațional Agricol) o bază de date electronică pentru înregistrarea animalelor de companie, în termen de 3 luni de la data intrării în vigoare a prezentului Regulament.